ລັດຖະມົນຕີຍຸຕິທໍານໍເວ ຍ້ອງຍໍຕໍາຫຼວດ
ລັດຖະມົນຕີຍຸຕິທໍານໍເວ ກ່າວປ້ອງກັນຕໍາຫຼວດ ໃນການຮັບມື ກັບການສັງຫານໝູ່.
ລັດຖະມົນຕີກະຊວງຍຸຕິທຳຂອງນໍເວໄດ້ກ່າວຊົມເຊີຍຕຳຫຼວດໃນການຮັບບມືກັບການໂຈມຕີ ດ້ວຍອາວຸດປືນແລະລະເບີດທີ່ເຮັດໃຫ້ມີຜູ້ເສຍຊີວິດ 76 ຄົນໃນມື້ວັນສຸກແລ້ວ ໂດຍເວົ້າວ່າ ພວກຕຳຫຼວດໄດ້ປະຕິບັດໜ້າທີ່ ແບບໜ້າມະຫັດສະຈັນ ລັດຖະມົນຕີຍຸຕິທຳ Knut Storberget ກ່າວໃນວັນອັງຄານມື້ນີ້ວ່າມັນເປັນເລື່ອງສຳຄັນທີ່ ຈະໃຊ້ວິທີແບບເປີດເຜີຍແລະວິຈານເພື່ອຊັ່ງຊາ ຕີລາຄາເບິ່ງການຮັບມື ແຕ່ນັ້ນມັນເປັນເວລາ ສຳລັບທຸກໆຢ່າງ ການໃຫ້ຄວາມເຫັນຂອງທ່ານມີຂຶ້ນຫຼັງຈາກໄດ້ມີການຕຳໜິຕິຕຽນຂອງມວນຊົນກ່ຽວກັບການ ໃຊ້ເວລາດົນປານໃດຕຳຫຼວດຈຶ່ງໄປເຖິງເກາະ Utoeya ບ່ອນທີ່ນາຍ Anders Behring Breivik ທີ່ເປັນມືປືນໄດ້ຖືກກ່າວຫາຖານທໍາການສັງຫານປະຊາຊົນຢ່າງໜ້ອຍ 68 ຄົນ ນັ້ນ ຕຳຫຼວດເວົ້າວ່າ ໃຊ້ເວລາຢ່າງນ້ອຍນຶ່ງຊົ່ວໂມງ ຕຳຫຼວດຈຶ່ງໄປຮອດເກາະດັ່ງກ່າວ ບ່ອນທີ່ ພວກຊາວໜຸ່ມຫລາຍຮ້ອຍຄົນພາກັນໄປໂຮມຊຸມນຸມກັນໃນຄ້າຍພັກລະດູຮ້ອນຂອງພັກ ແຮງງານ ນາຍ Breivik ໄດ້ໄປທີ່ນັ້ນຫລັງຈາກຖືກກ່າວຫາວ່າໄດ້ວາງລະເບີດໂຈມຕີໃສ່ຕຶກອາຄານ ໂຮງການລັດຖະບານໃນກຸງໂອສໂລ ເຮັດໃຫ້ປະຊາຊົນເສຍຊີວິດໄປ 8 ຄົນນັ້ນ ມີປະຊາຊົນນໍເວຈໍານວນຫລາຍເຖິງ 1 ແສນ 5 ໝື່ນຄົນພາກັນຍ່າງໄປຕາມຖະໜົນຫົນທາງ ສາຍຕ່າງໆໃນກຸງໂອສໂລ ໃນວັນຈັນມື້ວານນີ້ເພື່ອໄວ້ອາໄລນໍາພວກເຄາະຮ້າຍ ຫຼາຍຄົນທີ່ ປະກອບສ່ວນເຂົ້າໃນການຍ່າງຊຸມນຸມຄັ້ງນີ້ ໄດ້ພາກັນຖືດອກກຸຫລາບສີຂາວແລະສີແດງ ເພື່ອເປັນຂີດໝາຍສະແດງໃຫ້ເຫັນເຖິງຄວາມຮຸນແຮງຮ້າຍກາດທີ່ສຸດໃນນໍເວນັບແຕ່ການ ຄອບຄອງຂອງພວກນາຊີໃນປາງສົງຄາມໂລກຄັ້ງ ທີສອງເປັນຕົ້ນມາ